Temeljem odredbi članaka 63., 64. i 65. Statuta Rukometnog kluba „Split“, Nadzorni odbor na sjednici održanoj 03. kolovoza 2015. godine jednoglasno usvojio je

**POSLOVNIK O RADU NADZORNOG ODBORA**

**Rukometnog kluba „Split“**

**Članak 1.**

Nadzorni odbor Rukometnog kluba „Split“ se sastaje prema potrebi, ali najmanje jednom (1) u šest mjeseci, u tekućoj godini u cilju provedbe odredbi čl. 64 Statuta kluba.

Sjednice Nadzornog odbora saziva i vodi Predsjednik Nadzornog odbora, a iznimno u njegovoj spriječenosti najstariji članNadzornog odbora kao privremeni zamjenik.

Nadzorni odbor donosi odluke većinom glasova svih izabranih članova Nadzornog odbora i to na sjednicama.

Nadzorni odbor može pravovaljano odlučivati ako su na sjednici nazočna najmanje 2 člana Nadzornog odbora, a uredno su mailom ili preporučenom poštom pozvani svi članovi na sjednicu 5 dana prije održavanja iste.

Ukoliko se odluke ne mogu donijeti većinom glasova prisutnih članova Nadzornog odbora, ako je sjednici nazočna natpolovična većina njezinih članova, onda kod jednakog broja glasova presudan je glas Predsjednika Nadzornog odbora.

U naročito opravdanim i hitnim slučajevima Predsjednik Nadzornog odbora može održati “telefonski” sastanak Nadzornog odbora čije odluke se moraju potvrditi na idućoj sjednici u roku od 8 dana.

**Članak 2.**

Radom Nadzornog odbora predsjedava Predsjednik Nadzornog odbora, a u njegovoj nenazočnosti, osoba koja ga mijenja kao privremeni zamjenik.

**Članak 3.**

Tajnik Kluba na prijedlog predsjedavajućeg Nadzornog odbora utvrđuje broj nazočnih članova Nadzornog odbora, a u slučaju spriječenosti Tajnika Kluba, većina nazočnih članova Nadzornog odbora isto utvrđuju.

**Članak 4.**

Sadržaj dnevnog reda sjednice Nadzornog odbora predlaže predsjedavajući Nadzornog odbora.

Dopunu sadržaja dnevnog reda predlažu članovi Nadzornog odbora.

Sadržaj rada se smatra usvojenim ukoliko nije bilo prijedloga dopune sadržaja dnevnog reda, a u slučaju dopune, o istoj se odlučuje većinom glasova nazočnih članova Nadzornog odbora.

**Članak 5.**

Članovi Nadzornog odbora nemaju ograničeno vrijeme za raspravu i mogu više puta govoriti.

Ostali nazočni sjednici Nadzornog odbora mogu biti Predsjednik Upravnog odbora ili pozvani članovi Kluba koji dobivaju riječ od predsjedavajućeg Nadzornog odbora, i to po redoslijedu prijave, a rasprava im može trajati do petnaest (15) minuta, a replike dvije (2) minute, te ne mogu sudjelovati u donošenju odluke Nadzornog odbora.

**Članak 6.**

Predsjedavajući Nadzornog odbora ima pravo i zadaću opomenuti i upozoriti sudionike u raspravi čije izlaganje bitno odudara od teme koja je na dnevnom redu, odnosno, ako se ne drži odredbi iz ovog Poslovnika ili Statuta.

Predsjedavajući Nadzornog odbora ima pravo udaljiti sa sjednice sudionike u raspravi ukoliko narušavaju normalni rad Nadzornog odbora.

Predsjedavajući Nadzornog odbora ne može člana Nadzornog odbora udaljiti sa sjednice ali može sjednicu prekinuti ukoliko nisu ispunjeni uvjeti za normalni rad i nastaviti je u roku od 48 sati, s tim ukoliko se ponovno ne može normalno odvijati sjednica Nadzornog odbora, ista se nastavlja bez člana Nadzornog odbora, ako je donijela odluku 2/3 nazočnih članova Nadzornog odbora, o čemu se sastavlja poseban zaključak.

**Članak 7.**

Glasovanje na Nadzornom odboru je isključivo javno.

**Članak 8.**

Predsjedavajući Nadzornog odbora potpisom zapisnika sa sjednice Nadzornog odbora proglašava sve donesene odluke pravovaljanima, a tajnik Kluba čuva jedan arhivski primjerak zapisnika sa sjednice Nadzornog odbora, a ostale primjerke ima svaki član Nadzornog odbora.

**Članak 9.**

Eventualna pitanja rada Nadzornog odbora koja nisu propisana ovim Poslovnikom riješit će predsjednik Nadzornog odbora posebnom odlukom koja postaje dopuna Poslovnika ukoliko ga usvoje jednoglasno svi članovi Nadzornog odbora.

**Članak 10.**

Ukoliko se smanji broj članova Nadzornog odbora podnošenjem ostavke člana Nadzornog odbora ili prestankom članstva u Rukometnom klubu Split člana Nadzornog odbora ili iz drugih razloga, Tajnik kluba o navedenom obavještava Upravni odbor ili Skupštinu ili Klub veterana – Rukometni Klub Split ovisno o tome koje je Tijelo Kluba izabralo člana Nadzornog odbora kako bi se proveo u roku od 15 dana izbor novog člana Nadzornog odbora.

**Članak 11.**

Ovaj Poslovnik stupa na snagu 03. kolovoza 2015. godine i primjenjuje se isti dan po usvajanju.

PREDSJEDNIK NADZORNOG ODBORA

RUKOMETNOG KLUBA SPLIT

Diana Plazibat